Á bəbə a ngábəbə ná, a ńtála ǹkúkúmá á tə́lə̄ á bītaŋan á yób á mə̄nyíí; bədzóē ai bəlɔ́ŋ bə́ tɔ́ŋ bə́ tə́lə ǹkúkúmá á mgbág, ai bod bə́sə̄ yā ńnam bə́ taag, bə́ lɔ́ŋɔ̄ tɔ́ŋ, ai bəyia bə́ bīá ai byə́m mə́zíg bə́ yiaga biá bí ábóg. Ńdɔ Athalí a tə̄bə́ hḿ naa a nyab biwɔ́man bíe, ǎ ngabám nyé nâ: “Mvol ! Mvol !” Ńdɔ fada Yehoyada a ngákúli bədzóē yā bə́ dzóege miǹkunda bítá, nyé ai bɔ́ nâ: “Kúlígán nyé á ńsəŋ á zāŋ bisámbá; é mod ósə ǎ yi nyé toŋ a yi wêban ai okəŋ bítá.” Amú fada a ngádzó nâ: “Tə myǎwē nyé á Ndá Ǹtondôbə étēde !” 15Ńdɔ̄ bə́ ngáfudí nyé mɔ́ á nyɔ́l, á kwí á ngākwí á ndá ǹkúkúmá, á ḿbɛ̄ bikabilí, ńdɔ̄ bə́ ngáwé nyē válā. 16Ńdɔ Yehoyada a ngábɔ elad á zāŋ dzīē nyémēn ai ayɔŋ ásə ai ǹkúkúmá naa bâyi bɔ áyɔ̌ŋ Ńtondôbə. 17Ńdɔ bod bə́sə̄ bə́ ngákə̄ á ndá Baal, bə́ ngatsam dzɔ: balatâr bóé ai bivəgələ bíé, bə́ mān bwé bísə, ńdɔ̄ bə́ ngáwé Matân, fada Baal, ósū balatâr. 18Ńdɔ Yehoyada a ngátə́le bənɔ́ni ású Ndá Ǹtondôbə, bəfada ai bəlevíta, ḿból yā Dávid a ngáman tə́le ású ésíé yā ákālā Ndá Ǹtondôbə, nə́ bə́ vâ Ǹtondôbə mə́túnuŋa bádígi, anə́ ḿból á nə́ ńtilán á mvéndé Mósɛs; ai miǹtag ai ǹyíán bīá, anə́ Dávid a ngábénde; 19ńdɔ a ngátə́le bə́kálā míḿbɛ́ mí óngōlā yā Ndá Ǹtondôbə ḿból yə̄ nâ é dzóm é nə̄ mvid é təge nyían étēde, tɔ zěn fé tɔ zěn fé. 20Ńdɔ Yehoyada a ngánɔŋ bədzóē miǹtɛd, ai bənyiá bodo mvíe, ai ébá bə́ ngábə́ bələ́ édzōē âyɔŋ ai bod bə́sə̄ yā ńnam, ńdɔ a ngábɔ̄ nâ ǹkúkúmá á sus á Ndá Ǹtondôbə, ńdɔ̄ bə́ ngányían á ndá ǹkúkúmá ḿfág yā ḿbɛ̄ yā âkoé, bə́ tōē ńkúkúmá etɔá ńkúkúmá[54]. 21Bod bə́sə̄ yā ńnam bə́ ngatag; tísɔn ésə é ngábə́ á myə̄ə̄ŋ. Ḿfág Athalí, bə́ ngáwé nyē ai okəŋ bítá.